Nach de Veräinigung vom grööschte Täil vom italiänische Stifel zum nöie Chünigrych Itaalie under em piemonteesische Chünig Viktor Emanuel II. ane 1861 isch Turyn für e churzi Zyt Hauptstadt vo Itaalie gsy. Dää Staatus hät aber scho vier Jaar spööter d Stadt Floränz überchoo, wo zäntraaler glägen isch. Wo 1871 de Mont-Cenis-Tunel uuftaa woorden isch, isch Turyn e wichtigs Zäntrum vom Vercheer woorde. Scho gly isch es zumenen Induschtryzäntrum woorde, bsunders d Automobil-Induschtry isch starch gsy und isch es bis hüt na. 1899 isch Fiat gründet woorde, 1906 Lancia. 1902 isch z Turyn di Internazionaal Uusstelig für modärni dekoratyvi Kunscht gsy, en Glanzpunkt vom Jugendstil. 1911 hät i de piemonteesische Metropoole e Wältuusstelig stattgfunde. Doozmaal hät d Stadt 430.000 Ywoner ghaa.